Veliki planovi vinara u Virdžiniji
Vinarija iz Dukenija u Virdžiniji, širi svoje vinograde i nada se berbi koja će joj doneti nagradu
Sebastijan Marke je majstor vina u vinariji Dukeni u Persevilu u Virdžiniji. Posao koji ovaj Francuz obavlja u virdžinijskoj vinariji, vrhunac je njegovog sna iz detinjstva. Posle proizvodnje vina u Burgundiji, Markeov prvi vinograd je bio na karipskom ostrvu Martinik. Potom je došao u Sjedinjene Države i pravio vino u kalifornijskoj Dolini Sonoma. Međutim, dolazak u Virdžiniju mu je omogućio da radi na drugačijem nivou i usavršava nova vina u vinarskom regionu koji se tek razvija. Pre trideset godina, u toj državi je bilo šest vinarija. U Virdžiniji ih danas ima dve stotine i po proizvodnji vina je na šestom mestu – iza Kalifornije, Vašingtona, Oregona, Njujorka i Teksasa. Lobista Majkl Kajzer iz organizacije „Vajn Amerika“, kaže da će značaj Virdžinije biti sve veći. Kada je Marke stigao u Dukeni pre četiri godine, vinarija – koja tek treba da počne da donosi profit – proizvodila je 1500 sanduka godišnje. Danas proizvodi oko 3500 sanduka. Cilj je da u naredne četiri godine dostigne proizvodnju od sedam do osam hiljada. Kalifornijske vinarije često proizvode deset puta više. Ali vlasnici Dukenija žele da proizvodnja ostane manja i da prodaju vino direktno iz vinarije, da bi izbegli velike distributere. „ Da bi ostvario taj cilj, Sebastijan kaže da je Dukeniju potrebno još vinograda. On ove godine povećava vinograde za još dva hektara. On će zasaditi neke od uobičajenih sorti kao što su Beli sovinjon, Šardone i Merlo. Ali takođe i Kaberne frank, grožđe koje u Virdžiniji dobija jedinstven karakter. „ Dukenijev Kaberne frank je dobio zlatnu medalju 2007. i srebrnu 2008, koje dodeljuje „San Francisko kronikl“. Uz neprekidnu brigu i određenu dozu vinarske strasti, nova loza će doneti prvo vino za pet godina. A uz dodatne vinograde, biće dovoljno vina da Dukeni prvi put ostvari profit.